b'\n_START_ARTICLE_\nSous vide\n_START_PARAGRAPH_\nSous vide (fransk under vakuum) en tilberedningsmetode til mad, hvor r\xc3\xa5varerne pakkes i en egnet plastpose og tilberedes i vandbad ved en pr\xc3\xa6cis temperatur typisk i l\xc3\xa6ngere tid end ved andre opvarmningsmetoder._NEWLINE_For at temperaturen fra vandbadet overf\xc3\xb8res optimalt til r\xc3\xa5varerne, fjernes luften i posen inden den forsegles og deraf udtrykket "under vakuum"._NEWLINE_Temperaturen er typisk lavere end ved andre tilberedningsformer pga. den lange tilberedningstid. Derved kan en mere pr\xc3\xa6cis tilberedning opn\xc3\xa5s._NEWLINE_Is\xc3\xa6r ved tilberedning af k\xc3\xb8d er sous vide popul\xc3\xa6rt fordi der kan opn\xc3\xa5s et perfekt resultat med en r\xc3\xb8d kerne uden at yderkanten er overtilberedt.\n_START_SECTION_\nVandbad\n_START_PARAGRAPH_\nKarret eller vandbadet er udgangspunktet for metoden. Her holdes vandet i en pr\xc3\xa6cis temperatur, hvorfra det kan overf\xc3\xb8res til r\xc3\xa5varerne. Id\xc3\xa9en er at r\xc3\xa5varerne omringes af vand og at temperaturp\xc3\xa5virkningen dermed er j\xc3\xa6vnt fordelt over hele overfladen._NEWLINE_For at holde temperaturen j\xc3\xa6vn, er det vigtigt at vandet hele tiden cirkulerer. Dertil bruges enten et fast kar med indbygget varmelegeme og cirkulation, eller en stav der kan neds\xc3\xa6nkes delvist i vandet og b\xc3\xa5de skabe varme og cirkulation.\n_START_SECTION_\nVakuumpakker og -poser\n_START_PARAGRAPH_\nFor at skabe en barriere mellem vandet og r\xc3\xa5varerne bruges typisk en plastpose selvom en glasbeholder ogs\xc3\xa5 kan benyttes. Fordelen ved plastposen er at luften kan suges ud, s\xc3\xa5ledes at plastposen l\xc3\xa6gger sig t\xc3\xa6t op ad r\xc3\xa5varerne og sikrer optimal varmeoverf\xc3\xb8rsel._NEWLINE_Til at suge luften ud af posen, benyttes enten en vakuumpakker med sug, eller en kammerpakker, der skaber overtryk omkring posen s\xc3\xa5ledes at luften i posen trykkes ud. Herefter varmeforsegles posen._NEWLINE_Poserne der anvendes skal selvf\xc3\xb8lgelig v\xc3\xa6re f\xc3\xb8devargodkendte til temperatur og varigheden af tilberedningen. _NEWLINE_En kammerpakker kan benytte almindelige glatte poser, mens vakuumpakkere med sug, skal bruge specielle poser, typisk med riller eller et andet m\xc3\xb8nster p\xc3\xa5 den ene side s\xc3\xa5ledes at luften kan passere.'